Správa Komisie - Fond solidarity Európskej únie Výročná správa za rok 2007 /* KOM/2008/0722 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 12.11.2008 KOM(2008) 722 v konečnom znení SPRÁVA KOMISIE Fond solidarity Európskej únie Výročná správa za rok 2007 OBSAH 1. Úvod 3 2. Nové žiadosti prijaté v roku 2007 3 3. Financovanie 8 4. Monitorovanie 9 5. Ukončenie pomoci 9 6. Závery 10 Annex 1: European Union Solidarity Fund applications received or completed in 2007 11 Annex 2: Criteria to mobilise the EU Solidarity Fund 12 Annex 3: Determination of the amount of aid 13 Annex 4: Thresholds for major disasters applicable in 2007 14 1. Úvod Fond solidarity Európskej únie bol zriadený 15. novembra 2002[1]. V článku 12 nariadenia o Fonde solidarity sa uvádza, že správa o činnosti fondu v predchádzajúcom roku sa predkladá Európskemu parlamentu a Rade. V tejto správe sú uvedené činnosti fondu v roku 2007, ktoré rovnako ako v predchádzajúcich správach zahŕňajú tri oblasti: spracovanie nových žiadostí prijatých v priebehu roka 2007, monitorovanie prebiehajúcej realizácie grantov a hodnotenie správ o realizácii s cieľom pripraviť ich na ukončenie. 2. Nové žiadosti prijaté v roku 2007 V roku 2007 Komisia dostala 19 nových žiadostí o pomoc z Fondu solidarity. V prílohe 1 je uvedený podrobný prehľad všetkých prípadov. Tieto prípady sa posudzovali z hľadiska kritérií stanovených v nariadení a na základe informácií, ktoré boli žiadajúce štáty schopné poskytnúť. Nemecko V januári 2007 zasiahla Nemecko silná víchrica („Kyrill“), ktorá spôsobila vážne škody v niekoľkých regiónoch. Nemecké orgány 29. marca 2007 požiadali o finančnú pomoc z Fondu solidarity. Doplňujúce informácie boli doručené 12. júla 2007. Víchrica splnila podmienky na zaradenie ako veľká katastrofa, pretože priame škody vo výške 4 687 mil. EUR prekročili uplatniteľnú prahovú hodnotu 3 267 mil. EUR (t. j. 3 mld. EUR v cenách roku 2002). Došlo k značným škodám na infraštruktúre, v lesníctve, na podnikoch a domácnostiach. V najviac postihnutých regiónoch bol vyhlásený núdzový stav. Priamym následkom víchrice prišlo o život jedenásť ľudí. Cesty a železničné trate blokovali padnuté stromy a vedenie elektrickej energie, čo viedlo k úplnému zastaveniu železničnej dopravy v celom Nemecku a vyžiadalo si rozsiahle operácie na vyčistenie oblasti postihnutej katastrofou. Komisia sa 11. septembra 2007 rozhodla navrhnúť rozpočtovému orgánu mobilizáciu Fondu solidarity a poskytnutie finančnej pomoci vo výške 166,9 mil. EUR. Po ukončení rozpočtového postupu bol grant 27. decembra 2007 Nemecku vyplatený. Španielsko (El Hierro) V období od 26. do 28. januára 2007 zasiahla ostrov El Hierro, najmenší zo siedmych ostrovov Kanárskeho súostrovia, silná víchrica sprevádzaná silnými zrážkami, ktoré poškodili verejné infraštruktúry. Dňa 29. marca 2007 Španielsko podalo žiadosť o finančnú pomoc. Katastrofa spôsobila škodu okolo 17,858 mil. EUR, čo predstavuje 0,55 % normálnej prahovej hodnoty pre mobilizáciu fondu (3 267 mil. EUR). Žiadosť sa preto skúmala podľa kritérií pre „výnimočnú regionálnu katastrofu“. Nariadenie vyzýva, aby sa osobitná pozornosť venovala vzdialeným a izolovaným regiónom. Ostrov El Hierro do tejto kategórie patrí. Komisia bola toho názoru, že na to, aby osobitné kritériá pre regionálne katastrofy boli vo vnútroštátnom kontexte zmysluplné, je potrebné rozlišovať medzi závažnými regionálnymi udalosťami a tými, ktoré sú iba lokálne. V súlade so zásadou subsidiarity sú lokálne udalosti v zodpovednosti vnútroštátnych orgánov, zatiaľ čo v súvislosti s regionálnymi udalosťami sa môže uvažovať o podpore z Fondu solidarity. Katastrofa, ktorá nepredstavuje viac ako 0,55 % normálnej prahovej hodnoty pre mobilizáciu fondu, sa nepovažovala za katastrofu spĺňajúcu túto základnú zásadu fondu, dokonca ani za výnimočných okolností, a ani v prípade, ak by išlo o vzdialený a izolovaný región. Postihnutý región španielske orgány definovali ako ostrov El Hierro s počtom obyvateľov okolo 10 500, ktorý predstavuje 0,5 % celkového počtu obyvateľstva Kanárskych ostrovov. Hoci nariadenie 2012/2002 nestanovuje minimálnu veľkosť, pokiaľ ide o počet obyvateľov alebo o územie, na to, aby postihnutý región bol oprávnený, Komisia usúdila, že tieto údaje by mali byť významné v ekonomickom kontexte danej krajiny. V tomto prípade katastrofa spôsobila lokálne vážne škody, ale obmedzila sa na malé územie s malým počtom obyvateľov. Hoci podľa žiadosti neboli žiadne pochybnosti o tom, že silné zrážky lokálne spôsobili vážne škody, nebol v nej uvedený žiadny dostatočný dôkaz o vážnych a trvalých následkoch na životné podmienky a hospodársku stabilitu regiónu (t. j. Kanárskych ostrovov). Na vysvetlenie, koncepcia regionálnej hospodárskej stability sa nemôže uplatniť na subjekty, ktoré sú príliš malé na to, aby mali vplyv na celý región. Musí sa posúdiť v širšom regionálnom kontexte, t. j. v španielskom regióne Kanárske ostrovy. Neexistuje žiadny dôkaz, že by bola nejakým spôsobom postihnutá hospodárska stabilita Kanárskych ostrovov. Komisia sa preto začiatkom roku 2008 rozhodla nemobilizovať fond a v tomto zmysle informovala španielske orgány. Francúzsko (Réunion) Koncom februára 2007 zasiahol francúzsky ostrov Réunion tropický cyklón „Gamède“, ktorý spôsobil vážne škody na infraštruktúrach a rozličných odvetviach hospodárstva. Dňa 4. mája 2007 Francúzsko podalo žiadosť o finančnú pomoc. Aktualizované informácie o údajoch o škodách boli prijaté 29. júna, 12. a 17. júla 2007. Keďže celková priama škoda vo výške 211,6 mil. EUR zostala hlboko pod normálnou prahovou hodnotou pre „veľké katastrofy“, predstavujúc 6,5 % uplatniteľnej prahovej hodnoty 3 267 mil. EUR, žiadosť sa skúmala podľa kritérií pre výnimočné regionálne katastrofy. Francúzske orgány odôvodňovali žiadosť osobitnou situáciou ostrova Réunion, ktorý je najvzdialenejším a zároveň najobývanejším ultraokrajovým regiónom Únie. Boli predložené dôkazy preukazujúce, že z dôvodu izolovanej polohy ostrova Réunion a už aj tak kritickej sociálno-ekonomickej situácie sú vplyv a trvalé dôsledky škody spôsobenej cyklónom omnoho horšie, ako by boli za iných okolností. Katastrofa vážne poškodila infraštruktúry, najmä cesty, zásobovanie vodou a telekomunikácie, ako aj poľnohospodárstvo a rybolov, a postihla vo väčšom či menšom rozsahu všetkých obyvateľov ostrova Réunion. V 21 z 24 miestnych správnych oblastí („communes“) museli vyhlásiť núdzový stav. Predložené dôkazy preukazujú, že vážne a trvalé dôsledky na životné podmienky a hospodársku stabilitu regiónu boli prevažne spôsobené problémami vyplývajúcimi z poškodenia hlavných ciest, najmä zničenia mosta na jedinej najvýznamnejšej ceste spájajúcej dve hospodárske centrá na severe a juhu ostrova. Predpokladalo sa, že to bude mať negatívny vplyv na zamestnanosť a hospodársky rast vrátane zatvorenia viacerých MSP. Víchrica mala navyše za následok značné straty príjmu v odvetví rybolovu, poľnohospodárskom odvetví a v odvetví cestovného ruchu. Dňa 11. septembra 2007 Komisia navrhla mobilizáciu Fondu solidarity a poskytnutie finančnej pomoci vo výške 5,29 mil. EUR. Po ukončení rozpočtového postupu bol grant 28. decembra 2007 Francúzsku vyplatený. Španielsko (Castilla-La Mancha) V období 22. a 23. mája 2007 postihli časti regiónu Castilla-La Mancha rozsiahle záplavy, ktoré spôsobili škody na verejných infraštruktúrach, skromných domoch, podnikoch a poľnohospodárstve. Dňa 18. júla 2007 Španielsko podalo žiadosť o finančnú pomoc. Španielske orgány odhadovali priamu škodu na 66,172 mil. EUR, ktorá predstavuje len 2 % z uplatniteľnej prahovej hodnoty pre mobilizáciu fondu v prípade veľkých katastrof (3 267 mil. EUR). Keďže celková škoda zostala pod normálnou prahovou hodnotou pre mobilizáciu Fondu solidarity, žiadosť sa skúmala podľa kritérií pre „výnimočnú regionálnu katastrofu“. Komisia bola toho názoru, že na to, aby osobitné kritériá pre regionálne katastrofy boli vo vnútroštátnom kontexte zmysluplné, je potrebné rozlišovať medzi závažnými regionálnymi udalosťami a tými, ktoré sú iba lokálne. Katastrofa, ktorá predstavuje 2 % normálnej prahovej hodnoty pre mobilizáciu fondu sa nepovažovala za katastrofu spĺňajúcu zásadu fondu. Jednou z podmienok pre výnimočnú mobilizáciu fondu je, aby v regióne, ktorého sa žiadosť týka, bola postihnutá veľká časť obyvateľstva. Žiadosť sa týkala záplav v dvoch provinciách Ciudad Real s počtom obyvateľov 489 200 a Toledo (576 200 obyvateľov) v rámci autonómneho regiónu Castilla-La Mancha, ktorý má celkovo 1 839 900 obyvateľov (údaje za rok 2004). V rámci týchto provincií záplavy postihli celý rad obcí s celkovým počtom obyvateľov 71 397. Počet obyvateľov v týchto oblastiach predstavuje len veľmi malú časť obyvateľstva provincií, do ktorých patria. Hoci nariadenie 2012/2002 nestanovuje minimálnu veľkosť, pokiaľ ide o počet obyvateľov alebo o územie, na to, aby bol postihnutý región oprávnený, Komisia usúdila, že tieto údaje by mali byť významné v ekonomickom kontexte danej krajiny. V tomto prípade katastrofa spôsobila lokálne vážne škody, ale obmedzila sa na malé územie s relatívne malým počtom obyvateľov. Záplavy poškodili cestu a vodohospodársku infraštruktúru, ako aj komunálne, vzdelávacie, zdravotnícke a športové zariadenia, verejné osvetlenie, mnoho domov, poľnohospodárstvo a časť priemyselnej základne a základne služieb. Hoci podľa žiadosti neboli žiadne pochybnosti o tom, že záplavy a silné zrážky lokálne spôsobili vážne škody na infraštruktúrach a poľnohospodárstve, nebol v nej uvedený žiadny presvedčivý dôkaz o vážnych a trvalých následkoch na životné podmienky a hospodársku stabilitu regiónu. Hoci sa žiadosť obmedzila len na najviac postihnuté oblasti, bolo prijatých len 1 989 žiadostí o náhradu škody (z celkového počtu 71 397 obyvateľov postihnutých oblastí). Komisia sa okrem toho domnieva, že koncepcia regionálnej hospodárskej stability sa musí posudzovať v širšom regionálnom kontexte. Na základe toho Komisia dospela k záveru, že žiadosť nespĺňa požiadavky súvisiace s „vážnymi a trvalými následkami na životné podmienky a hospodársku stabilitu regiónu“. Komisia sa preto 23. januára 2008 rozhodla nemobilizovať fond a v tomto zmysle informovala španielske orgány. Spojené kráľovstvo V priebehu júna a júla 2007 postihli v dôsledku pretrvávajúcich mimoriadne intenzívnych zrážok rôzne časti Spojeného kráľovstva silné záplavy, ktoré spôsobili značné škody. Následne, 20. augusta 2007, orgány Spojeného kráľovstva podali žiadosť o poskytnutie finančnej pomoci z Fondu solidarity. Dodatočné informácie, ktoré si útvary Komisie vyžiadali a ktoré boli potrebné na ukončenie posúdenia, boli prijaté 26. októbra 2007. Celkové priame škody, ktoré si záplavy vyžiadali, predstavujú vyše 4,6 mld. EUR. Keďže táto suma presahuje prahovú hodnotu 3 267 mil. EUR, ktorá sa uplatňuje vprípade Spojeného kráľovstva na mobilizáciu Fondu solidarity (t. j. 3 mld. EUR vcenách z roku 2002), táto katastrofa sa klasifikuje ako „veľká prírodná katastrofa“, a preto patrí do hlavnej oblasti pôsobnosti Fondu solidarity. Komisia sa 10. decembra 2007 rozhodla navrhnúť rozpočtovému orgánu mobilizáciu Fondu solidarity a poskytnutie finančnej pomoci vo výške 162,388 mil. EUR. Cyprus Po lesných požiaroch na Cypre dňa 29. júna 2007 cyperské orgány dňa 4. septembra 2007 podali žiadosť o poskytnutie pomoci. Cyperské orgány odhadli škody na 38,2 mil. EUR, ktoré predstavujú 48 % normálnej prahovej hodnoty pre mobilizáciu fondu uplatniteľného na Cyprus (79,895 mil. EUR). Žiadosť sa preto posudzovala podľa kritérií pre „výnimočnú regionálnu katastrofu“. Zhorená plocha postihla najmä lesné oblasti v Národnom lesnom parku a údajne bola väčšia ako celková plocha zničená všetkými požiarmi na Cypre počas posledných 7 rokov. Dosah na obyvateľstvo bol však veľmi obmedzený. Cyperské orgány uviedli ako postihnutý región tri susediace dediny s celkovým počtom obyvateľov 1 703 (t. j. 0,2 % obyvateľov Cypru). V rámci týchto dedín bolo postihnutých 58 % domácností. Komisia usúdila, že veľkosť obyvateľstva/územia postihnutého regiónu by mala byť významná v ekonomickom kontexte danej krajiny. Zdá sa, že katastrofa, ktorá postihla len veľmi malý počet osôb (okolo 988 obyvateľov), nespĺňa zásadu Fondu solidarity. Okrem toho neexistovali žiadne jasné dôkazy o „vážnych a trvalých dôsledkoch na životné podmienky“. Podľa cyperských orgánov požiar spôsobil dosť obmedzené škody na základnej infraštruktúre (doprava, voda a elektrická energia), ktoré boli v nasledujúcich týždňoch odstránené. Škody na obývaných oblastiach boli vo výške 601 920 EUR (v priemere 353 EUR na osobu v postihnutých dedinách) a predstavovali len okolo 1,5 % celkovej škody. Komisia sa preto domnieva, že žiadosť nespĺňa všetky požiadavky pre „výnimočnú regionálnu katastrofu“. Komisia sa preto 23. januára 2008 rozhodla nemobilizovať fond a v tomto zmysle informovala cyperské orgány. Taliansko Dňa 27. septembra 2007 talianske orgány podali súbor žiadostí o pomoc z Fondu solidarity, ktoré sa týkajú deviatich rozličných regiónov Talianska. Keďže desaťtýždňová lehota na podávanie žiadostí o pomoc z Fondu solidarity od dátumu vzniku prvej škody nebola dodržaná v žiadnej z deviatich žiadostí, talianskym orgánom bolo listom zo dňa 29. októbra 2007 oznámené, že ich žiadosti nie sú prípustné. Španielsko (požiare na Kanárskych ostrovoch) V júli a auguste 2007 zasiahli lesné požiare tri ostrovy: Gran Canaria, Tenerife a La Gomera. Dňa 3. októbra 2007 španielske orgány podali žiadosť o finančnú pomoc. Priame škody sa odhadovali na 144,2 mil. EUR. Keďže táto suma prestavovala 4,4 % normálnej prahovej hodnoty pre mobilizáciu fondu, žiadosť vychádzala z kritéria pre „výnimočnú regionálnu katastrofu“. Postihnutý región tvoria tri ostrovy: Gran Canaria, Tenerife a La Gomera, s celkovým počtom obyvateľov 1 681 946. Následkom požiarov došlo k poškodeniu 35 000 hektárov pôdy a bolo potrebné evakuovať 12 000 osôb (0,7 % postihnutého obyvateľstva). Katastrofa vážne poškodila cestné a vodohospodárske infraštruktúry, domy, poľnohospodárstvo, dobytok, firmy a životné prostredie. Hoci Komisia usúdila, že je pravdepodobné, že katastrofa nejakým spôsobom postihla obyvateľov žijúcich v tesnej blízkej požiarov, neboli predložené žiadne dôkazy, ktoré by preukazovali, aká veľká časť celkového počtu obyvateľov žijúcich na týchto troch ostrovoch (Gran Canaria, Tenerife a La Gomera) bola postihnutá. Pokiaľ ide o požiadavku vážnych a trvalých následkov na životné podmienky a hospodársku stabilitu regiónu, v žiadosti bolo všeobecne uvedené, že došlo k trvalým následkom na životné prostredie, infraštruktúru a zdroje, ktoré budú mať vplyv na životné podmienky obyvateľov žijúcich v postihnutej oblasti. Na podporu tohto tvrdenia však neboli predložené žiadne presvedčivé dôkazy. Pokiaľ ide o vážne a trvalé následky na hospodársku stabilitu postihnutého regiónu, španielske orgány v žiadosti naznačili, že tieto nie je možné v krátkodobom horizonte posúdiť a neboli predložené žiadne ďalšie dôkazy. Komisia preto usúdila, že žiadosť nespĺňa všetky požiadavky pre „výnimočnú regionálnu katastrofu“ uvedené v nariadení. Komisia sa preto začiatkom roku 2008 rozhodla nemobilizovať fond a v tomto zmysle informovala španielske orgány. Francúzsko (Martinik) V auguste 2007 postihol hurikán „Dean“ francúzske zámorské územia Martinik a Guadeloupe, dva ostrovy Francúzskych Antíl, a spôsobil vážne škody na infraštruktúrach a v rozličných oblastiach hospodárstva. Dňa 26. októbra 2007 Francúzsko podalo žiadosť o finančnú pomoc z Fondu solidarity EÚ. Dňa 8. januára 2008 Komisia dostala od francúzskych orgánov doplňujúce informácie. Na konci roku 2007 Komisia ešte stále žiadosť posudzovala a rozhodnutie o mobilizácii fondu zatiaľ nebolo prijaté. Grécko V auguste 2007 postihli pomerne veľkú časť Grécka lesné požiare. Požiare boli najintenzívnejšie a najrozšírenejšie v regiónoch západného Grécka, na Peloponéze, na kontinentálnom území Grécka a na polostrove Atika. Katastrofa spôsobila veľké škody v rozličných odvetviach hospodárstva, najmä v poľnohospodárstve, a zničila infraštruktúry v oblastiach dopravy, telekomunikácií, distribúcie energií, zásobovania vodou a odvádzania odpadových vôd a v oblasti predchádzania prírodným katastrofám. Katastrofa spôsobila značné škody aj na životnom prostredí, kultúrnych pamiatkach, školách, nemocniciach a protipožiarnych útvaroch. Značné náklady vznikli poskytnutím dočasného ubytovania a financovaním záchranných prác na zabezpečenie bezprostredných potrieb postihnutého obyvateľstva. Následkom požiarov zomrelo na Peloponéze, v západnom Grécku a na ostrove Evvoia 65 osôb. Grécke orgány požiadali o pomoc z Fondu solidarity 30. októbra 2007 a žiadosť doplnili 24. januára 2008. Na konci roku 2007 Komisia ešte stále žiadosť posudzovala a rozhodnutie o mobilizácii fondu zatiaľ nebolo prijaté. Slovinsko Uprostred septembra 2007 zasiahli väčšiu časť Slovinska silné dažde a búrky, ktoré spôsobili rozsiahle záplavy a zosuvy pôdy. Dňa 19. novembra 2007 slovinské orgány podali žiadosť o pomoc z Fondu solidarity. Katastrofa spôsobila značné škody na infraštruktúre (doprava, elektrická energia, voda). Bolo zničených viac ako 350 km štátnych ciest a viac ako 1 600 km miestnych a lesných ciest, ako aj 17 km vodohospodárskej infraštruktúry, viac ako 10 km elektrickej siete, 48 vodných nádrží a 147 mostov. Katastrofa navyše spôsobila značné škody na verejných a súkromných budovách, firmách, v poľnohospodárstve a na pamiatkach kultúrneho dedičstva. Na konci roku 2007 Komisia ešte stále žiadosť posudzovala a rozhodnutie o mobilizácii fondu zatiaľ nebolo prijaté. 3. Financovanie Dva prípady z roku 2006, pri ktorých sa rozpočtový postup do konca roku ešte neukončil (povodne v Maďarsku a Grécku), sa riešili v jednom zmenenom a doplnenom rozpočte. Rozpočtový orgán dňa 7. júna 2007 schválil predbežný návrh doplnenia rozpočtu č. 2/2007[2]. Platby sa mohli vykonať po prijatí rozhodnutia o grante a podpísaní realizačnej dohody. V roku 2007 sa fond mobilizoval v dvoch nových prípadoch (víchrica „Kyrill“ v Nemecku, cyklón „Gaméde“ vo Francúzsku/Réunion). Výška pomoci sa v každom prípade určila štandardnou metódou, ktorú predtým vypracovala Komisia a podrobne vysvetlila vo výročnej správe za roky 2002/2003 (pozri aj prílohu 3 k tejto správe). Rozpočtový orgán 24. októbra 2007 schválil predbežný návrh doplnenia rozpočtu č. 6/2007[3]. Platby sa mohli vykonať po prijatí rozhodnutia o grante a podpísaní realizačnej dohody. Sumy pomoci boli v roku 2007 takéto: Príjemca | Katastrofa | Kategória | Výška pomoci (EUR) | Maďarsko | záplava | veľká | 15 063 587 | Grécko | záplava | regionálna | 9 306 527 | Nemecko | víchrica | veľká | 166 905 985 | Francúzsko/Réunion | tropický cyklón | regionálna/ultraokrajová | 5 290 000 | Spolu | 196 566 099 | Pokiaľ ide o žiadosti Spojeného kráľovstva (záplavy), Grécka (lesné požiare), Slovinska (záplavy) a Francúzska/Martinik (hurikán DEAN), ktoré boli prijaté v roku 2007, rozpočtové postupy nebolo možné do konca roku ukončiť. V súvislosti s týmito žiadosťami Komisia predložila predbežné návrhy doplnenia rozpočtu č. 1/2008[4] a č. 3/2008[5], ktoré rozpočtový orgán schválil 9. apríla 2008 a 5. júna 2008, a predbežný návrh doplnenia rozpočtu č. 7/2008[6]; tieto budú témou výročnej správy v budúcom roku. 4. Monitorovanie Dňa 23. januára 2007 Komisia vykonala monitorovaciu návštevu Rakúska s cieľom informovať sa o systéme, ktorý rakúske orgány zaviedli na realizáciu grantu z Fondu solidarity poskytnutom po rozsiahlych povodniach vo Vorarlbersku a Tyroslku v auguste 2005 s cieľom získať aktuálne informácie o pokroku pri realizácii grantu a prediskutovať konkrétne otázky s rakúskymi orgánmi. Ako pri predchádzajúcich príležitostiach, príslušné orgány aj teraz návštevu veľmi uvítali. Z hľadiska Komisie jej návšteva umožnila uistiť sa, či sa zaviedol systém realizácie grantu a či sa dosiahol dobrý pokrok. Na základe získaných informácií mala Komisia pocit, že realizácia pokračuje dobre a že sa vykonali vhodné opatrenia na zabezpečenie plnenia monitorovacích a kontrolných povinností. 5. Ukončenie pomoci V článku 8 ods. 2 nariadenia č. 2012/2002 sa uvádza, že najneskôr do šiestich mesiacov po uplynutí jednoročnej lehoty odo dňa vyplatenia grantu predloží prijímajúci štát správu o finančnej realizácii grantu (ďalej len „realizačná správa“) s rozpisom odôvodňujúcim výdavky (ďalej len „vyhlásenie o oprávnenosti“). Na záver tohto postupu Komisia ukončí pomoc z fondu. Pokiaľ ide o ukončenie pomoci maltského prípadu (povodne v roku 2003), ktorého realizačná správa bola prijatá 10. mája 2006 a doplnená 28. júna 2007, Komisia poznamenáva, že maltské orgány využili celú sumu grantu z FSEÚ (t. j. 961 220 EUR). Komisia ukončila pomoc 3. júla 2007. V roku 2007 Komisia dostala záverečné realizačné správy ku grantom poskytnutým v roku 2005 a 2006 od Slovenska (víchrica v roku 2004), Švédska, Estónska, Lotyšska a Litvy (všetky v súvislosti s víchricou v roku 2005). Na konci obdobia, ktorého sa táto výročná správa týka, ešte stále prebiehalo hodnotenie týchto realizačných správ. 6. Závery V roku 2007 Komisia dostala spolu 19 nových žiadostí, t. j. najvyšší počet žiadostí v jednom roku od založenia fondu. Len štyri z týchto žiadostí sa týkali veľkých prírodných katastrof. Ostatných 15 žiadostí bolo podaných na základe kritérií regionálnych katastrof, pričom deväť z týchto žiadostí bolo nutné vyhlásiť za neprípustné, pretože boli podané po uplynutí desaťtýždňovej lehoty na podanie žiadosti stanovenej v nariadení. Nové žiadosti prijaté v roku 2007 opäť potvrdili všeobecný trend, že väčšina žiadostí o pomoc z Fondu solidarity sa nepredkladá na veľké katastrofy, ktoré predstavujú hlavnú pôsobnosť fondu, ale na základe výnimočných kritérií pre regionálne katastrofy. Tieto kritériá, ktoré podľa nariadenia musí Komisia skúmať „s najväčšou prísnosťou“, je aj naďalej možné relatívne ťažko splniť. Podiel neúspešných žiadostí o uplatnenie regionálnych (výnimočných) kritérií, ktoré predstavujú takmer dve tretiny, je aj naďalej vysoký. Žiadosti v prípade veľkých katastrof, na ktoré sa uplatňuje len jediné kvantitatívne kritérium, boli doteraz v 100 % prípadoch posúdené kladne. V roku 2007 venovali členské štáty opäť značný čas príprave žiadostí a útvary Komisie vynaložili mnoho úsilia pri hodnotení žiadostí týkajúcich sa menších regionálnych katastrof, ktoré sú zvyčajne zamietnuté. Jednou z hlavných zmien v návrhu nového nariadenia Komisie o Fonde solidarity zo 6. apríla 2005 je preto zámer obmedziť sa výlučne na kvantitatívne prahové hodnoty určujúce úroveň škôd, ktorá sa vyžaduje na aktivovanie fondu, čo by zlepšilo transparentnosť fondu. Pomohlo by to predchádzať vynakladaniu značného úsilia na prípravu žiadostí, ktoré sa následne zamietnu, pretože výnimočné kritériá je veľmi ťažké splniť. S novým nariadením o Fonde solidarity by vnútroštátne orgány mali jasnejšiu predstavu o tom, kedy by im fond mohol pri obnove po katastrofe pomôcť. V roku 2007 Komisia vykonala sériu pokusov s cieľom presvedčiť členské štáty, a najmä nastávajúce nemecké a portugalské predsedníctva Rady, aby opäť začali diskusiu o návrhu Komisie nového nariadenia Fondu solidarity, ktorý si získal prevážnu podporu Európskeho parlamentu. Do konca roku 2007 však Rada v tomto smere neurobila žiadny pokrok. Annex 1 European Union Solidarity Fund applications received in 2007 Country | GNI 2005 | 0.6% of GNI | Major disaster threshold 2007 | AT | ÖSTERREICH | 242 610 | 1 455.660 | 1 455.660 | BE | BELGIQUE-BELGIË | 301 089 | 1 806.535 | 1 806.535 | BG | BALGARIJA | 21 700 | 130.200 | 130.200 | CY | KYPROS | 13 316 | 79.895 | 79.895 | CZ | ČESKA REPUBLIKA | 95 308 | 571.847 | 571.847 | DE | DEUTSCHLAND | 2 248 160 | 13 488.960 | 3 266.629* | DK | DANMARK | 208 981 | 1 253.883 | 1 253.883 | EE | EESTI | 10 528 | 63.168 | 63.168 | EL | ELLADA | 177 750 | 1 066.497 | 1 066.497 | ES | ESPAÑA | 893 165 | 5 358.990 | 3 266.629* | FI | SUOMI/FINLAND | 157 346 | 944.076 | 944.076 | FR | FRANCE | 1 718 822 | 10 312.933 | 3 266.629* | HR | HRVATSKA | 30 947** | 185.681 | 1.114 | HU | MAGYARORSZÁG | 83 689 | 502.134 | 502.134 | IE | IRELAND | 137 719 | 826.316 | 826.316 | IT | ITALIA | 1 412 607 | 8 475.641 | 3 266.629 | LT | LIETUVA | 20 296 | 121.774 | 121.774 | LU | LUXEMBOURG (G-D) | 24 018 | 144.106 | 144.106 | LV | LATVIJA | 12 655 | 75.932 | 75.932 | MT | MALTA | 4 395 | 26.369 | 26.369 | NL | NEDERLAND | 510 183 | 3 061.098 | 3 061.098* | PL | POLSKA | 235 325 | 1 411.952 | 1 411.952 | PT | PORTUGAL | 145 347 | 872.080 | 872.080 | RO | ROMÂNIA | 77 011 | 462.068 | 462.068 | SE | SVERIGE | 286 933 | 1 721.600 | 1 721.600 | SI | SLOVENIJA | 27 379 | 164.272 | 164.272 | SK | SLOVENSKÁ REPUBLIKA | 37 141 | 222.843 | 222.843 | TR | TÜRKIYE | 290 025 | 1 740.151 | 10.441 | UK | UNITED KINGDOM | 1 830 312 | 10 981.869 | 3 266.629* | * ~ EUR 3 billion in 2002 prices ** GDP (GNI not available) [1] Nariadenie Rady (ES) č. 2012/2002 z 11. novembra 2002, ktorým sa zriaďuje Fond solidarity Európskej únie, Ú. v. ES L 311/3, 14.11.2002, ďalej len „nariadenie“. [2] KOM(2007) 148 v konečnom znení z 28.3.2007. [3] KOM(2007) 527 v konečnom znení z 13.9.2007. [4] KOM(2008) 15 v konečnom znení z 18.1.2008. [5] KOM(2008) 201 v konečnom znení zo 14.4.2008 [6] KOM(2008) 556 v konečnom znení z 15.9.2008